આ તીર્થ ઘાણેરાવથી તદ્દન નજીર આશરે 5 કિ.મી. ના અંતરે અને સાદડીથી આશરે 10 કિ.મી.ના અંતરે આવેલું છે. આ તીર્થ પ્રાચીન છે અને તેને ફરતે અનેક આશ્ચર્યકારી ઘટનાઓ વીંટળાયેલી છે. ચોવીસ જિનાલય યુક્ત જિનમંદિરમાં મૂળનાયક ચરમ શાસનનાયક પરમાત્મા મહાવીર સ્વામી બિરાજમાન છે. ભમતીમાં રહેલી ચોવીસ દેરીમાં કુલ મળીને 54 જિન પ્રતિમાજીઓ પ્રતિષ્ઠિત કરવામાં આવેલી છે. આ જિનમંદિરમાં કોઇ પ્રાચીન લેખો ઉપલબ્ધ થતા નથી, છતાંય મૂર્તિની પ્રાચીનતા પ્રત્યક્ષ અનુભવાય છે. મૂર્તિ ઉપર પણ કોઇ લેખ પ્રાપ્ત થતો નથી તેમ છતાં અહીંની લોકવાયકા પ્રમાણે આ પ્રતિમાજી નંદિવર્ધન રાજાએ ભરાવી હતી. આથી સુંદર પરિકરયુક્ત સફેદ રંગના આરસની આ પ્રતિમાજીની પ્રાચીનતા જ સ્પષ્ટ થાય છે. આ પ્રતિમાજી ઘણા સ્થાને ખંડિત થઇ હોવાથી વર્ષો પૂર્વે બીજી પ્રતિમાજી પ્રતિષ્ઠિત કરવા માટે લાવવામાં આવી હતી. પરંતુ મુળનાયક ભગવાનની પ્રતિમાજીને ગાદી પરથી ઉઠાવી શકાયા નહીં તેથી આખરે નવા પ્રતિમાજીને બાજુની દેરીમાં પ્રતિષ્ઠિત કરવામાં આવી હતી.